LidanRubinov/Halacha-QA huggingface dataset:
שאלה: מסחר בבורסה בחול המועד: כידוע סחר בחול המועד אסור אלא אם כן נעשה לצורך המועד או במחירים שלא ימצא מאוחר יותר. האם המסחר במניות מותר כיוון שייתכן שמחיר המניה יעלה לאחר חול המועד?
תשובה: עובדה היא שהמסחר בבורסה בחוה"מ מצומצם. כלומר אין לחשוש לחששותיך. רק אם יש סבירות גבוהה שהמחיר יעלה בגלל סיבה מיוחדת יש להתיר את המסחר בחוה"מ.
שאלה: לשחות בחול המועד-ספירת העומר: האם מותר לשחות בחול המועד של פסח? ואם זה לצורך רפואי (מרחצאות מרפא)?
תשובה: רחצה נפרדת מותרת בחוה"מ גם לצורך רפואי.
שאלה: אחד מברך לכולם או כל אחד לעצמו?: לגבי עניין העדפה בין "ברוב עם" ל"ריבוי ברכות", מה עדיף למעשה, ומדוע יש ברכות שאנו מעדיפים "ברוב עם", ויש ברכות שאנו מעדיפים שכל אחד יברך לעצמו?
תשובה: למעשה, עדיף בדרך כלל ברוב עם. ולכן אחד מברך ומוציא את האחרים ידי חובה. אבל האשכנזים חששו שאנשים לא ידעו לכוון להוציא ולצאת כראוי, ולכן תיקנו שבמקרים מסוימים כולם מברכים. אם זו ברכה תדירה, כגון: ברכת המזון, אזי כל אחד מברך לעצמו, מפני שיש חשש שלא יכוונו כראוי, אבל אם זו ברכה יותר נדירה, כגון: תפילת הדרך וקידוש, עדיף שאחד יוציא את כולם, שבברכות לא תדירות טבע האדם לכוון יותר ולשים לב למה שאומרים.
שאלה: הדפסה בחול המועד: האם מותר להדפיס דברי תורה בחול המועד מהמחשב וכגון מהאתר הנוכחי? האם מותר להדפיס דברי חכמה בחול המועד כגון מאמרים באסטרונומיה, פיזיקה וכדומה?
תשובה: הדפסה בעקרון אסורה בחוה"מ אלא א"כ היא צורך המועד.
שאלה: הכשרת מיקרוגל בפסח עצמו: רציתי לדעת האם אפשר להכשיר את המיקרוגל לפסח בחוה"מ עצמו?
תשובה: אומנם למנהג אשכנז אין אפשרות להכשיר כלים בפסח. אולם אם הכשרת מיקרוגל היא בעיקר נקיונו, והשימוש עצמו חייב להיעשות רק בתוך שני כלים אטומים או כלי אטום בתוך שקית סגורה היטב. לכן יש לנקות את המיקרוגל ניקוי יסודי אחרי הרתחת כוס בתוכו ושימוש רק בדרך האמורה.
שאלה: בזיון המת: האם אדם שדרך על צידי מצבה (החלק המוגבה בערך טפח) עבר על איסור? (אותו אדם לא ידע אם אסור או מותר) והאם מותר להשען על מצבה? ב.) מה דין אדם שעבר בבית קברות והיו מצבות שגובהן ממש נמוך ויתכן ודרך במקום זה? בכל המקרים הנ"ל איזו תשובה יעשה?
תשובה: מצבה, כמו הקבר אסורים בהנאה, ולכן אסור לשבת או להישען עליהם. מובן, שמי שנשען או אפילו דרך, כיון שלא ראה או שלא ידע עבר על איסור בשוגג ודינו ככל איסורי תורה שאינם חמורים מאוד, שלא נתנה עליהם התורה כפרה מלבד התשובה. ייתכן ומצד הפגיעה בכבוד המת כדאי ללמוד תורה או לתת צדקה לעילוי נשמותיהם של אותם המתים והוא רחום יכפר עוון.
שאלה: שטיפת כלים בשרים בספוג חלבי: בטעות שטפתי כפית בשרית בספוג של הכלים החלביים, והמשכתי לשטוף את הכלים החלביים באותו הספוג. מה עושים עם הכפית?
תשובה: בדרך כלל, לא שוטפים כלים עם מים חמים בחום שהיד סולדת בו, ולכן אין שום בעיה במקרה זה.
שאלה: קביעת רגע המוות: מתי לפי ההלכה אדם קרוי מת? ומדוע יש ויכוחים בעניין בין המדע להלכה?
תשובה: לפי ההלכה האדם נקרא מת כאשר גזע המוח משותק. אבל מבחינה רפואית הוא מוגדר כמת הרבה לפני כן. הסיבה לכך היא, שהם מתייחסים לאדם שלא יתאושש ממצבו וחי מכוח מכשירים כאל מת. אבל מבחנתינו, כל זמן שגזע המוח מתפקד, הוא מוגדר כחי, ואסור לעשות שום פעולה העשויה לקרב את מותו, וכן אסור לקחת ממנו איבר לצורך תרומת איברים. ומה שאדם צריך לחיות ככה, זה חשבונות שמים ולא חשבונות שלנו.
שאלה: כשרות שתיה בפסח: האם מותר לשתות שתיה מוגזת שאין על הבקבוק את הסימון "כשר לפסח" מפני שנקנתה זמן רב לפני פסח, אך לפני פסח מייצרים אותה ככשרה לפסח, או לא?
תשובה: בדרך כלל אין להשתמש בפסח בשום מצרך מזון שאין עליו הכשר לפסח. ייתכן שהייצור במשך השנה לא נעשה מתוך הקפדה על כשרות לפסח.
שאלה: כמה זמן נרות שבת צריכים לדלוק?: אני נמצאת לפני נסיעה לחו"ל, ותהיה לי בעיה בשהיה שם להשאיר נרות שבת דולקים זמן ממושך. ברצוני לדעת מהו החיוב על פי ההלכה של זמן בעירת נרות שבת המינימלי.
תשובה: תדליקי במקום בו תאכלי, והזמן המינימלי הוא משך הארוחה. ואם יש לך נרות של שעה בלבד, תזדרזי בסעודה. ואם יש נרות שדולקים יותר זמן, תתאימי את זמן הסעודה לזמן הנרות.
שאלה: לחזור על התפילה אם לא התכוונתי?: אם באמצע תפילת שמו"ע אני מגלה שלא התכוונתי כלל ורק אמרתי את המילים וכאילו שלא אמרתי אותם כלל ("ריחוף" מוחלט), האם מותר לי לחזור לתחילת התפילה או שזו חזרה אסורה ( לבטלה )?
תשובה: ראוי לחזור וללמוד את סימן צח בשו"ע או"ח לעורר הכוונה. ובכל מקרה כיום אין לחזור לתחילת התפילה כדעת הרמ"א בסימן ק"א, אף שהשו"ע כתב שם שאם לא כיון באבות יחזור, איננו בטוחים שעתה כן יכוון. הרב רואי מרגלית.
שאלה: שימוש במחשב בחול המועד: האם מותר לי להשתמש במחשב בחול המועד?
תשובה: מותר להקליד במחשב עצמו ללא הדפסה או העתקה לדיסק חדש ללא הגבלה.
שאלה: סחיטת תפוז בשבת: אבא של אישתי תימני וסוחט תפוזים בשבת לתוך סלט פירות (סחיטה ביד), רציתי לשאול אם יש היתר מסוים כלשהוא לסחיטה כזאת, ובמידה ואין היתר כזה האם מותר לי לאכול מסלט פירות זה.
תשובה: סחיטת תפוזים, לימונים וכדומה לתוך אוכל (מוצק), מותרת בשבת לכל הדעות. וגם סחיטת ענבים, שסחיטתן על-מנת לעשות מהן משקה אסור מן התורה, מותרת לתוך דבר אוכל לשיטת הרמב"ם והתימנים הנוהגים על-פיו.
שאלה: שליח ציבור סודי: מהי מעלת חזרת הש"צ על פי הסוד (קבלה)?
תשובה: חזרת הש"ץ היא תפילה שנעשית בשם הציבור ולטובת הציבור. וכמו שגדולה מאוד מעלת הציבור מול מעלת היחיד, כיון שאין השראת שכינה אלא בציבור וכל דבר שבקדושה כגון קדיש, קדושה, ברכת כוהנים אינם אלא בציבור, לכן גם התפילה המתרוממת כלפי עולמות עליונים גדולה מאוד כשהיא באה בשם הציבור ועל ידיו, ומקום שתפילת היחיד איננה מגעת, תפילת הציבור פועלת. וכדברי הגמרא בברכות:" א-ל כביר לא ימאס" שלעולם אין ד' מואס בתפילת הרבים.
שאלה: אמונה השקפה ומדע: כתוב בתלמוד הקדוש ובמדרשים ובזוהר ובספרי קבלה את אמונת רבותינו וחכמינו הקדושים בנושא גרמי השמים, והשתלשלות המציאות הגשמית, מן ערבות ואילך, ר"ל סדר השתלשלות המציאות הפיזית והרכבתה, שאין שאלתי במובן המיסטי והמטפיזי של השתלשלות המציאות, אלא כפשוטו הגשמי לגמרי. בתקופות שעברו, שהיתה האמונה המקובלת בקשר להשתלשלות המציאות הגשמית בעולם לפי אמונת היוונים כלומר אריסטו ופלאטו וחביריו, שברובה ככולה התקבלה ולא נדחתה ע"י חכמינו מלבד חדוש העולם וההשגחה הפרטית והנבואה כמובן כגון רבי סעדיה גאון בספריו, הרמבם בספריו, רבי יהודה הלוי בכוזרי. אברבאניאל וכו, המתארים את מרכיבי המציאות הגשמית ונמשכים מאוד אחריהם ר"ל אחר המתפלספים היוונים, וכן הרבה מקובלים שהסכימו איתם ולא דחו ולא מחו. ובראותינו היום שבנקל דוחים הגוים את אמונת היווינים העתיקה וביותר פשטות את אמונת חכמינו במציאות הטבע הגשמי,ואומרים מי כמונו מכיר את הטבע וכוחותיו והראיה שאנחנו הגוים יודעים לנצלו לצורכנו יותר מכל הקודמים לנו כל שכן יותר מכם היהודים, וכן יש ביידם כמה וכמה מופתים חזקים. האם זה וכל הנמשך אחר זה יש להתיחס אליו כאמרם חכמה בגוים תאמין תורה אל תאמין, ולקבל את אמונתם ודעותיהם במציאות המדע והטבע, דרכי פעולותיו, וכוחותיו, וסדרי מערכותיו, והשתלשלותיו. היינו מה שנקרא חכמת מעשה בראשית כפשוטה, שלרוב אין הם סותרים את דעת התורה, אבל לפי פשוטם לא ימנע שיסתרו כמה וכמה אגדות ומדרשי חזל וכמה וכמה אמרים מתוך הנ"ך הקדוש שנבוא לפרשם כפשוטם כמו שתאמר שהארץ לעולם עומדת, עומדת ולא סובבת על צירה, שאסטרונאוטים ראו אותה סובבת על צירה שעמדו על הירח?
תשובה: המהר"ל ב"באר הגולה" ובעוד ספרים כתב כי דברי ח בכל הנוגע לטבע, וקל וחומר לשורשיו, עוסקים במובן הפנימי של הדברים ולא החיצוני, לדוגמא- כשמדברים על אדם שהוא גבוה מחבריו, כוונתם לגובה נשמתי, וכן מה שנאמר כי ארץ ישראל היא טובה ורחבה, הכוונה למרחב רוחני, ולא לקילומטרים של עפר ואבנים. לכן, אם נמצא שלפעמים התייחסו לדברי היוונים,איננו מוכרחים לומר, שקיבלו את דבריהם לחלוטין, אלא, הסבירו את עולם הטבע לפי המקובל באותם הזמנים, ללא צורך למאבקים וויכוחים מיותרים שאינם נוגעים לנו. כי החידוש שלנו בעולם הוא האמונה בבורא, בהשגחה, בצורך של הטוב להתגבר על הרע ולא בגובה ההרים ובעומק הימים. ומה שהגויים היום, מתעסקים בטבע אין בזה שום הוכחה על הבנת התהוות העולם, שורש המציאות, ההשגחה האלוקית על הבריות בהיסטוריה ועל התכלית שלשמה נבראו כל חוקי הטבע. ועל כן, גם היום אין לנו שום תחרות עם הגויים, כי לנו,לקיום התורה והמצוות ולאמונה, אין זה חשוב אם מסבירים שהארץ עומדת או מסתובבת, ומה שחשוב בפסוק "דור הולך ודור בא והארץ לעולם עומדת", היא שהקיום העולמי גדול בהרבה מהקיום האנושי הפרטי. ועם כל זה, נאמנים דברי ח במדרש רבה, כי הכוונה בפסוק זה היא שדורות הגויים יחלפו ועם ישראל שנקרא "ארץ" יהיה קיים לעולם.
שאלה: כניסה למקום שנמכר במכירת חמץ: שכחתי להוציא חבילת טיטולים מתוך ארון שסגרתי אותו בערב פסח מפני שמכרתי את החמץ שבו לגוי. האם מותר לי להוציא את חבילת הטיטולים מהארון מפני שאני זקוק לה בתוך החג עצמו (אין לי אפשרות זמינה ומיידית לקנות טיטולים משום שאני גר ביישוב מרוחק ממרכזי קניות, והעלות של הטיטולים במכולת המקומית יקרה מאד)?
תשובה: מותר להוציא את הטיטולים ולנעול את הארון מחדש.
שאלה: מי ששר היום ל"ג בעומר יכול לברך בספירת העומר?: מי שאמר בלי משים את היום הבא של ספירת העומר או ששר "היום ל"ג בעומר." בל"ג בעומר, האם יכול לברך?
תשובה: לכתחילה יזהר בלשונו לא לומר כך, אבל אם כבר אמר נראה לי שיכול לחזור ולספור מפני שלא כיוון לספור.
שאלה: גילוח למתארס בספירת העומר: האם למי שמתארס בספירת העומר מותר להתגלח?
תשובה: אסור
שאלה: שנאת גויים אנטישמיים: מדוע אנחנו שונאים גויים אנטישמיים? הרי אם הם היו גדלים, לדוגמא, בסביבה אוהדת יהודים, היו יכולים להיות חסידי אומות העולם! מהי אשמתם בדיעותיהם השגויות?
תשובה: האנטישמיות הינה מחלת נפש המסכנת גם אותנו וגם את טובת העולם. אם נזכור שד' בחר בישראל כדי שעל ידיהם תבוא התורה לעולם ואיתם תהיה ברכה שעל ידיה יסתלקו כל הצרות כפי שנאמר בישעיה " ובלע המוות לנצח ומחה ד' דמעה מעל כל פנים וחרפת עמו יסיר". כלומר, שרק כאשר ישראל יגאלו,יגאל העולם מהמוות ומהדמעות. לכן, כל מי שאויב לעם ישראל ומבקש את רעתם הוא אויב של העולם כולו ובסופו של דבר, גם של עצמו. גם הגויים, הבריאים בנפש, יודעים שעם ישראל הביא לעולם את התנ"ך, את האמונה בא-ל יחיד, את התקווה לביאת המשיח ולגאלה, את המצווה של "ואהבת לרעך כמוך", כיבוד אב ואם ועוד הרבה הרבה מצוות שבזכותן העולם השתנה מעמים ותרבויות אוכלי אדם ואכזריים ביותר, לעמים נאורים ומכבדים תרבות. כל העולם יודע שעם ישראל מעולם לא דגל בשנאה לעמים ובהשמדה המונית או בעבדות של אחרים,ובכל מקום שהיו יהודים, הועילו מאוד לטובת ארצותיהם. ולכן גם אם גוי מסוים קבל חינוך אנטישמי, עצם ההסכמה לשנות את טבעו שנברא ע"י ד', לאהוב את האדם והוא שונא את ישראל, יש כאן עדות על קלקול פנימי. העובדה שאיננו אשם, דומה לנחש או חיית טרף המסכנת את הבריות שאיננה אשמה, אבל מי שפוגע בה, עשה טובה לציבור כולו. ואנו משתדלים לא לחנך לשנאה גם לא של אויבינו, אבל חנוך לעמידה לפניהם ומלחמה איתם עד לניצחון.
שאלה: הדפסת התפילה : אני מעוניין להדפיס את כל נוסח התפילה במעבד תמלילים, כדי להגדיל או להדגיש קטעים מיוחדים, על מנת להגביר ולעורר את הריכוז והכוונה. האם הדבר מותר (כמובן לא להדפיס סתם שם ה ולשמור על קדושת ההדפסה וגניזתן)?
תשובה: מותר להדפיס.
שאלה: טבילת קומקום חשמלי : האם צריך לטבול קומקום חשמלי העשוי מפלסטיק ותחתיתו עשויי מברזל והאם צריכים לברך?
תשובה: הקומקום עצמו צריך טבילה אף שעשוי מפלסטיק כיון שיש בו גוף חימום ממתכת (ספר הכשרות). הרב רואי מרגלית. לתשובת הרב זלמן מלמד. להרחבה בנושא זה.
שאלה: ניקוי כתם בחוה"מ: האם מותר בחול המועד לנקות כתם ממאכל שנשפך על בגד? ואם אמי לחוצה שאם לא ינוקה מיד יהיה יותר קשה לנקותו, או סתם חשוב לה לנקותו?
תשובה: כתם מקומי בבגד שזקוקים לו בחג מותר לנקותו.
שאלה: תירס חי בפסח: יהודי מרוקו נוהגים חומרות שונות באיסור קטניות בפסח. נוהגים אף לא להשתמש בחומץ בגלל הצליל המזכיר חמץ. האם תירס חי דינו כירק חי (פול, אפונה, שעועית ועוד) אותם נוהגים יהודי מרוקו לאכול (מבושלים) או שמא כמיני דגן הם נוהגים להחמיר?
תשובה: אל תטוש תורת אמך.תשמור כל משפחה על מנהגיה. עד כמה שידוע לי יהודי מרוקו אוכלים קטניות חיות, לא יבשות, כגון שעועית ירוקה אפונה ירוקה וכדו'. ויתכן שגם תירס חי. אך צריך לברר זאת אצל חכמי העדה.
שאלה: למה נאסרה כתיבה בחול המועד: כידוע לי, מלאכת הדיוט מותרת בחול המועד, אם כן למה נאסרה כתיבה רגילה?
תשובה: בעצם חול המועד הוא חג וכל המלאכות היו צריכות להיות אסורות. חכמינו הוציאו מכלל האיסור חלק מהמלאכות הנחוצות לשימוש בחול המועד וחלקן הותר אם הן לא מעשה אומן. זה לא כלל מוחלט. אכן יש הטוענים שסתם כתיבה היא מלאכת אומן. כתיבה לצורך המועד הותרה. שלא לצורך המועד נאסרה.
שאלה: ראשית הגז: לגבי ספרך פניני הלכה בייחס להלכות ראשית הגז. א. אכן עשיתי שותפות עם גוי במכירת אוזן הכבשה. אם אמרנו שצריך 5 כבשים לכל שותף, לכאורה זה דווקא בשותפות רגילה אך על מכירת רק אוזן הכבשה אולי זה מפריעה לענין בכורה אך לא מפריעה לענין ראשית הגז. ב. מה הפתרון אם הגוי איננו בארץ ולא ניתן להשיגו, ואפילו לא זכור לי מיהו. כיצד אני יוכל להתחייב במצוה? ג. מניין ההלכה שלכל אחד מהשותפים צריך להיות 5 כבשים, אולי ניתן לומר שמספיק לכל אחד מהשותפים יהיה שיעור נתינה, ולאו דווקא לפי "ראש".
תשובה: אין צריך שהאוזן של הבהמה תהיה אף היא של הישראל, אלא אפילו הבהמות של גוי, אלא שקנה ממנו רק את צמרה, היהודי חייב בראשית הגז. וכמבואר בשו"ע יו"ד שלג, ז, עפ"י גמרא בחולין קלח, א. ההלכה שאין מפרישים ראשית הגז בפחות מחמישה כבשים מובאת בשו"ע יו"ד שלג, ט, כפי שלמדו בגמ' חולין קלז, ב. ובספרי דרש רבי עקיבא: ראשית גז - שתיים, צאנך - שתיים, תתן לו הרי חמש.
שאלה: נטילת ידיים בבוקר - מתי?: כשאני קם בבוקר וצריך להתפנות, מה לעשות קודם - להתפנות או ליטול ידיים?
תשובה: אם השירותים בתוך ד' אמות למיטה, תתפנה קודם. אבל אם הם מחוץ לד' אמות, תיטול ידיך קודם, ואחר-כך תתפנה.
שאלה: כיבוס בגדים לצורך שביעי של פסח: האם מותר לכבס בגדים (האם יש חילוק בין לבנים לשאר) בחוה"מ לצורך שביעי של פסח ( ומה הדין אם אלו היחידים ומה אם לא) והאם יש חילוק בין ילד קטן למבוגר, ועד איזה גיל נקרא קטן. אני ספרדי.
תשובה: בגדי ילדים קטנים המתלכלכים כל יום ואין להם תחליף מותר לכבסם בחול המועד. גם מבוגר שאין לו מה ללבוש דינו דומה.
שאלה: חולצה לבנה בשבת: מה העניין בחולצה לבנה בשבת?
תשובה: השו"ע בסימן רס"ב הזכיר בגדים נאים ולאו דוקא לבנים, אך כתב כף החיים בשם האר"י : כיון שדוגמת אותם הבגדים שלובש בשבת ילבישוהו גם לעוה"ב, נראה דליכא בזה יוהרא, כיון שחושש אל בחינת מלבוש נפשו לעוה"ב, והכתוב אומר: "כל אשר לאיש יתן בעד נפשו". ואף לאלו האומרים שיש בזה יוהרא, כיום לא שייך שרוב האנשים הולכים בחולצה לבנה. הרב רואי מרגלית.
שאלה: צניעות בקירוב: אלו העוסקים בקרוב רחוקים,פנים אל פנים (בחורים לא נשואים) וכדו. איך מתמודדים, מבחינה הלכתית, בבית שניכנסים אליו ונתקלים בחוסר צניעות בבית?
תשובה: אלו שהולכים לקרב רחוקים חייבים להיות חזקים ובריאים כך שאינם מושפעים ממראה עיניהם אלא רק עסוקים במחשבה איך לקרב ואיך להשפיע. ומי שהמראה הלא צנוע מעורר אצלו הרהורים רעים אל ילך.
שאלה: בריאת העולם: כיצד ניתן להבין את מה שכתוב בתורה לגבי שלושת הימים הראשונים של בריאת העולם "ויהי ערב ויהי בוקר וכו ", שהרי המאורות לא נבראו עד יום רביעי?
תשובה: איננו מבינים בדיוק כיצד היה נראה העולם לפני המאורות ובכלל לפני בריאת האדם וכל מעשה בראשית הוא דבר סתום בשבילנו, אבל אם נבין שהיה אור מאיזשהו מקור ואח"כ נעלם, יתכן להבין שזוהי כוונת הכתובים ליום ולילה שהיו לפני השמש והירח. אין זה מוכרח שאותו היום היה בנוי מ-12 שעות, מבוקר, צהריים וערב. וייתכן שהיו סדרים אחרים שאין לנו בהם השגה. אבל על כל פנים, בעובדת הקשר בין האור ליום, ובין החושך ללילה ניתן להבין את כוונת התורה על אותם הימים.
שאלה: שכחת ספירת העומר: בערב 4 ימים ספרתי 3 ימים ביום למחרת 24 דקות אחרי השקיעה גיליתי את הטעות וספרתי 4 ימים. בספירה של 5 ימים יצאתי ידי חובה ע"י פלוני האם אוכל לספור בהמשך?
תשובה: 24 דקות אחרי השקיעה הם כבר יום חדש, הפסדת את אותו יום. עליך להמשיך בלי ברכה.
שאלה: רכישת ספר תהלים שהודפס ע"י נוצרים: הוצע לי ספר תהלים שהודפס ע"י נוצרים, מה היחס לספר כזה, האם ניתן לרכוש אותו, האם יש הבדל בזרמים השונים אשר בנצרות בנוגע לרכישה כזו.והאם יש הבחנה ביחס ללשונו של הספר.
תשובה: כל מה שנוצרים מדפיסים טעון גניזה ואסור להשתמש בו, ללא הבדל בין הזרמים השונים בנצרות.
שאלה: מדוע נשים פסולות לעדות?: ברצוני לשאול מדוע ח דרשו מהפסוק "ועמדו שני האנשים" שמדובר דוקא באנשים ולא בנשים, ומכאן שנשים פסולות לעדות. הרי לא בכל מקום שנאמר בתורה "אנשים" זה בא להוציא את הנשים, ובפרט שהגמרא אומרת "השווה הכתוב אישה לאיש לכל דינים שבתורה". וגם מצד הסברא קשה להבין (אף שטעמי המצוות אינן ידועות לנו) מה פסול יש בעדות של אישה?
תשובה: ח דורשים "אנשים ולא נשים", כאשר המילה מיותרת ואינה חשובה להבנת העניין. כאשר היא שייכת לעניין, הרי היא כוללת אנשים ונשים ביחד. וכל לשון זכר שנאמר בתורה כמו "לא תרצח", "לא תנאף", "זכור את יום השבת" ועוד., כולל אנשים ונשים. אם הוסיפה התורה והדגישה "אנשים", בזאת הודיעה למעט את הנשים. ובטעם התורה שאנו נאמנים לה, בין אם ידועים לנו טעמיה או לא, יש לומר כי עניין העדות עלול לגרום להתבזות וללחץ שיש בהם להשפיל את האישה. כידוע לכל מי שהיה בבית משפט, נתון העד לחקירות, לגערות ולאיומים ואין זה מכבודה של האישה לעמוד בזה. כך מצאנו שחכמים פטרו גם תלמיד חכם מלהעיד בעדות רגילה כדי לשמור על כבודו, ובודאי שאין בזה פחיתות, אדרבה, זהירות בכבודם יש כאן. ישנם שרצו לאמור טעם אחר הקשור לאופייה של האישה, שהרגש חזק אצלה, ועל כן, ייתכן שהעדות תוגש בדרך שאינה מדייקת לטוב או לרע בגלל כוחות הרגש החזקים והשפעתם על השכל.
שאלה: צביעת שיער לבנות: מותר לבת לצבוע את שיער הראש?
תשובה: כן.
שאלה: נישואי אחות קטנה: האם לפי הדת היהודית ישנה אמונה שנישואי אחות קטנה לפני אחותה הגדולה פוגעת במזלה של האחות הגדולה?
תשובה: בת צעירה אל תינשא קודם אחותה הבכירה, אך הקילו האחרונים בזה באופנים שונים: כשאינם דרים במדינה אחת, כשהבכיר מסכים, כשהבכיר אינו הולך בדרך התורה, כשהצעיר כבר הגיע לפרקו, כשהצעיר כבר עבר והשתדך, בשעת הדחק, כשהוצאות הנישואים על חשבון הבנים. ויש מהאחרונים שמקילים בכל מקום שיש צורך קצת (הנישואים כהלכתם). הרב רואי מרגלית.
שאלה: ברכה על פריכית אורז?: מה הברכה שמברכים על פריכיות אורז, בורא פרי האדמה בורא מיני מזונות שהכל נהיה בדברו?
תשובה: לרוב הפוסקים (אשכנזים וספרדים) יש לברך בורא פרי האדמה (אמנם יש שכתבו לברך מזונות או שהכל אך העיקר כמו שכתבנו). הרב רואי מרגלית.
שאלה: אריכות התפילה, למה?: יש לי בעיה קלה בעניין התפילה. התפילה היא ממש ארוכה, ואני לא מצליח לכוון את כל התפילה. אני אסביר: אני מעדיף להתפלל ברכות קריאת שמע ושמונה עשרה, וזהו, אלו הקטעים שאני מצליח לכוון, בשביל מה צריך להגיד גם קרבנות, גם ברכות "ברוך שאמר", גם "פטום הקטורת", זה אולי יהיה חריף,אבל כמה טקסטים אני כבר יכול לדקלם בעל פה? איך אפשר לכוון במשך 40 דקות תפילה, למזלי אני מתפלל בישיבת הסדר שמתפללת 40 דקות, אבל מה הייתי עושה בישיבה שמתפללים שעה וחצי? אני רוצה 20 דקות מקסימום, הרי התפילה אמורה להיות שגורה על פי, ותפילה של 40 דקות זה מלמול טקסטים ברוב הגדול של התפילה, מה שבאמת אפשר לקרוא לזה שיגרה. בכל אופן, בזמן האחרון אני לא מצליח להישאר עד הזמן האחרון של התפילה, כי אני לא יכול. לדוג ביום חמישי האחרון בערבית, הייתי במניין שמתפלל כל כך ארוך ערבית, ואחרי זה עוד אומרים שתי קדישים של אבלים, זה מוגזם, אני כבר לא מסוגל, מה אני אעשה? בכלל עוד לא נכנסתי לשבת, ששם זמן התפילה כבר עובר כל גבול, והרי מצינו בעבר היו מתפללים ממש קצר, והנה מצאתי ב"פניני הלכה שבת א (עמ 63)שהרב שואל מעין זה, ובמחילה מכבוד תורתו הרב, אבל "תורה היא וללמוד אני צריך", והשאלה לא באה לקינטור, אבל לענ"ד השאלה הרבה יותר חזקה מהתשובות, שבאמת פעם היו מתפללים קצר ולעניין, ובכלל הגענו למצב, שבראש השנה אם החזן מסיים ב- 12:30, אז התפילה היא לא תפילה, אבל מה יותר חשוב התפילה או הכוונה? היום הגענו למצב שמי שמתפלל ארוך הוא צדיק, אבל כיצד? הרי אם אדם מתפלל ארוך את הטקסטים של התפילה (לא תפילות אישיות), הרי שמכניס כוונות חיצוניות לתפילה וכבר תפילתו לא שגורה על פיו. אני רוצה להתפלל ולצאת לעבודת הבורא בשמחה, אבל מה אעשה ואני לא יכול? האם יש לרב עצות מעשיות איך להתמודד עם העניין?
תשובה: בגמרא ברכות לד, ב: "תנו רבנן: מעשה בתלמיד אחד שירד לפני התיבה בפני רבי אליעזר והיה מאריך יותר מדאי. אמרו לו תלמידיו: רבינו, כמה ארכן הוא זה! - אמר להם: כלום מאריך יותר ממשה רבינו? דכתיב ביה: את ארבעים היום ואת ארבעים הלילה וגו'. שוב מעשה בתלמיד אחד שירד לפני התיבה בפני רבי אליעזר והיה מקצר יותר מדאי. אמרו לו תלמידיו: כמה קצרן הוא זה! אמר להם: כלום מקצר יותר ממשה רבינו? דכתיב: אל נא רפא נא לה". הרי שיש תפילות שונות, ויש אנשים שונים, יש שהם מקצרים ותפילת שחרית אורכת אצלם פחות מחצי שעה (כך נהג למשל בעל האבני נזר שתפילת שחרית, כך מסופר שהתפללו בישיבת וואלוז'ין), ויש שהם מאריכים כחסידים הראשונים. והדבר תלוי באופי, ולכן כל אדם צריך לבחור לעצמו את דרכו. ואמנם לעיתים אדם נמצא במקום שאין לו מניין המתאים לאופיו, ואזי עליו לכוף מעט את טבעו כדי להיות כלול בתפילה עם הציבור, ובוודאי יזכה על כך לשכר גדול.
שאלה: נגינה בספירת העומר: ברצוני לדעת האם ישנה אפשרות שבה אוכל לנגן בימי ספירת העומר ואולי אפילו רק לבצע אימונים.
תשובה: להתאמן מותר. לנגן לשם הנאה רק מנגינות שקטות (לא ריקודים).
שאלה: גיוס לצבא ורבנים חרדים: למה הרב ועוד רבנים ציונים אומרים שיש מצווה להתגייס לצה"ל שמצד שני כל גדולי הדור אומרים שמי שיכול לשבת וללמוד תורה שלא התגייס?
תשובה: במה שכתבת על השירות בצבא. ברצונך לדחות ספרים שלמים שנכתבו אודות המצווה לשרת בצבא, כמו שלושה כרכים של "משיב מלחמה" לרב שלמה גורן זצ"ל, ומאמרים ותשובות ארוכות של הרב זוין והרב ולדנברג, על ידי איזה שמועות שיש רבנים שאמרו שאין בכך מצווה. עם כל הכבוד, אין בשמועות אלו כדי לדחות את כל דברי הש"ס והפוסקים שהזכירו הרבנים שלאורם אנחנו הולכים. ולעניין דחיית הגיוס לתלמידי חכמים כדי להועיל לכלל, הוא דבר שמוסכם, וכך נהגו תלמידי מו"ר הרב צבי יהודה הכהן קוק זצ"ל. אבל הכוונה לקבוצה שאכן תשמש אח"כ כתלמידי חכמים, מורי הוראה וראשי ישיבות ורמי"ם, אבל לא כל הרוצה ליטול את השם יבוא ויטול. ולכן על כל שאר הבחורים יש מצווה לשרת בצבא, ולימוד תורה אינו פוטר אותם ממצווה קדושה זו.
שאלה: ישיבה הסדר או ישיבה גבוהה?: יש לי תלמיד בכיתה יב, ירא שמים, שלא מביע את רצונו להתגייס לצבא. הוא לא חושב ללכת לישיבת הסדר, אלא אולי לישיבה גבוהה, בסגנון הכיפה השחורה. הוא נקב בשם "כיסלון", שבאיזור בית שמש. (לא ידוע לי דבר על מקום זה) האם לדעת הרב, עלינו לעשות מאמץ על מנת לשכנע תלמידים ללכת בדרכה של ישיבת ההסדר, ולתרום לצבא ולמדינה, או שעלינו להשלים עם דרך ש"ס ו או הכיפה השחורה, שהלא גם הם יראי שמים ועוסקים בלימוד תורה?
תשובה: יש אפשרות שלישית לכוון אותו לישיבה ציונית גבוהה שהיא לא ישיבת הסדר. כגון מרכז הרב. הוא יוכל לעלות במעלות התורה כחפצו וגם יהיה קשור לעם ולמדינה ויוכל לתרום את תרומתו בעתיד.
שאלה: חתונה בחודש אלול: האם מותר להתחתן בשבוע שלפני רה"ש (בהם אומרים סליחות) וכן בין רה"ש ליו"כ?
תשובה: מותר להתחתן לפני ר"ה. יש הנמנעים מלהתחתן בעשי"ת, אך מעיקר הדין מותר. אולם כדאי להתחשב בציבור הטרוד בימים אלו בסליחות ובאוירה רצינית ולהקדים את הנשואין.
שאלה: עדיף שתהיה גויה או רפורמית?: לצערי הרב מאוד, אחותי "התחתנה" עם גוי ומתגוררת באמסטרדם. לאחרונה, בעקבות חג הפסח, היה לה רצון לחגוג את החגים היהודיים. היא פנתה לקהילה האורתודוכסית ולדבריה לא התקבלה אצלם יפה, ולכן פנתה לקהילה הרפורמית, שקיבלו אותה ואת בעלה בסבר פנים יפות, וניסו לקרבה אליהם. היא מאוד התרשמה ורוצה להשתייך לקהילה זו. יש לי השפעה עליה, ועל כן ברצוני לשאול: מה עדיף - שתהיה כגויה גמורה ולא יהיה בביתה יהדות כלל וכלל, או שלפחות יהיה לה המעט במעט מכך שתצטרף לקהילה הרפורמית?
תשובה: הרפורמה אינה יהדות אלא חיקוי של הנצרות. היחס הסלחני של הרפורמים לנישואי תערובת, העושים שמות בעם ישראל, מוכיח את הדבר. נסה להשפיע על בעלה שיתגייר כהלכה! זהו הפתרון היחיד.
שאלה: קמח שניטחן אחרי פסח: בכל שנה אני קונה יום או יומיים אחרי פסח קמח שניטחן אחרי פסח, כלומר שעברו שעות מעטות מהטחינה ועד הקניה. האם יש צורך לנפות קמח זה?
תשובה: קמח טרי כל כך אינו צריך ניפוי.
שאלה: חף מפשע במצב של מלחמה: שמעתי שיש פסק שאומר שאנו היום במצב של מלחמה ובמצב כזה לא מבדילים בין חף מפשע ולא חף מפשע. רציתי לדעת האם זה נכון, ואם כך האם מותר לגנוב מהם?
תשובה: המהר"ל בפירושו לפרשת "וישלח" שואל, מדוע שמעון ולוי הרגו את כל אנשי שכם, הרי רק שכם וחמור היו חייבים מיתה? מכאן, אומר המהר"ל, נלמדת ההלכה שמותר להרוג גם חפים מפשע, ומותר להעניש ענישה קולקטיבית בזמן מלחמה. לכן, אם הצבא מגיע למקום שיש בו מחבלים, והמחבלים מתבצרים בבית שיש בו אזרחים, מותר להפגיז את הבית, אף-על-פי שיפגעו אזרחים חפים מפשע. זה נכון דוקא בזמן של מלחמה, ומלחמה נקבעת על-ידי ההנהגה והצבא עצמו, כאשר הוא רואה שיש בכך צורך לחיסול המחבלים. למרות זאת, אין שום היתר לגנוב מהם בזמן מלחמה.
שאלה: פיהוק בתפילה: לפעמים באמצע התפילה אני נתקף בפיהוקים לא נשלטים הדבר גורם לי להרגשת אי נוחות מול המקום. האם יש איזושהי עצה לעניין זה?.
תשובה: אם הפיהוק הוא לא רצוני ישים ידו על פיו ואין איסור בזה (משנב"ר סימן צז). הרב רואי מרגלית.
שאלה: שימוש בכלים שנשטפו בשבת בספוג: האם מותר להשתמש בכלים שנשטפו בשבת בספוג לרחיצת כלים, שלפי מיטב הבנתי אסור בשטיפה מדין סוחט.
תשובה: מותר להשתמש בכלים.
שאלה: שמות קדושים: אני מתחיל להיכנס לעולמה של פנימיות, ובתפילה אני נתקל בצרופי אותיות של שמות קדושים וכוונות למלאכים ממונים. במזמור תהילים "אשרי" צריך לכוון בשמו של הקב"ה ובשמו של המלאך הממונה על הפרנסה. אני נתקלתי בבעיה כי אני לא יודע איך לכוון ולמי לכוון את הבקשה לפרנסה. (מקווה שהשאלה ברורה מספיק), ואם אפשר לכוון אותי לספר שעוסק בזה בצורה ברורה.
תשובה: ישנה תשובת הריב"ש ( מגדולי חכמי ישראל הראשונים שחי בספרד) ובה הוא כותב שאסור לכוון בשמות של ספירות או מלאכים והתפילה צריכה להיות מכוונת לד' יתברך לבדו. כך נאמר במדרש כי בשעת צרה לא יהיה האדם קורא לא למיכאל ולא לגבריאל, אלא לד' יתברך. מה שנזכרו שמות בכוונות של ספירות או מידות הכוונה היא שהקב"ה יפעל ע"פ הכללים שקבע. כמו שמבקשים ממלך שייתן הגנה ע"י שר הצבא או שיתן עזרה כלכלית ע"י שר האוצר, אך לעולם הבקשה והכוונה הינה למלך בלבד. ואם תרצה עיין בתשובת "רב פעלים" חלק א, תשובה ראשונה.
שאלה: חפיפה ביום טוב: ראיתי תשובה של הרב שהתיר לאיסטניס לרחוץ ביום טוב. אם הרוחץ סובל מקשקשים אשר מאד מטרידים אותו וחייב לחפוף בשמפו מיוחד, האם החפיפה מותרת לצורך זה ביום טוב, או שיש חשש סחיטה?
תשובה: סחיטת שיער אסורה מדרבנן, ולכן יזהר שלא לסחוט שערותיו, בין בחפיפה ובין בניגוב.
שאלה: לבוש חיצוני: אני לומד בביה"ס תיכון ממ"ד בכיתה י"א ושאלתי היא אם לבישת חולצה לבנה או אחרת העיקר שתהיה חולצת צוארון כמו בן תורה מחזקת אותי, כי הלבוש משפיע על האדם ובביה"ס לובשים חולצת טרנינג אז האם כדאי ללבוש, או שלא כדאי כדי שלא להיות נבדל? והאם כדאי לחבוש כיפה סרוגה או שחורה? (שמעתי שהרב צבי יהודה זצ"ל אמר כי הכיפה השחורה עדיפה)
תשובה: נכון שהלבוש משפיע על האדם אבל מצד שני לא טוב לנהוג אחרת מכל הסביבה. "לא יעמוד בין היושבים ולא ישב בין העומדים" לכן תלבש בגד כמו שלובשים כל החברים ובלבד שיהיה צנוע. וכן גם תלבש כיפה סרוגה כמו כל חבריך. ובלבד שהיא תכסה את הראש ולא שתיהיה כיפונת קטנה שאין לה גדר של כסוי ראש. השמועה ששמעת נכונה אבל כיוון שכולם כמובן בציבור שלנו הולכים בכיפה סרוגה אל תבדל מהכלל. העיקר להתחזק ביראת שמים בשקידת התורה ובקיום מצוות.